সিগন্যাল বিপর্যয়ে অচল কাটোয়া শাখা! সকাল থেকেই বন্ধ তিন রুট

কলকাতা: মঙ্গলবার সকাল থেকেই বড়সড় সিগন্যাল বিভ্রাটে কার্যত অচল হয়ে পড়েছে কাটোয়া (Katwa) জংশন সংলগ্ন রেল পরিষেবা (Rail Service)। হঠাৎ যান্ত্রিক গোলযোগের জেরে কাটোয়া থেকে আজিমগঞ্জ, বর্ধমান ও আমোদপুর—এই তিনটি গুরুত্বপূর্ণ শাখায় লোকাল ট্রেন চলাচল সম্পূর্ণ বন্ধ হয়ে যায়। সপ্তাহের কাজের দিনে সকালবেলা এমন ঘটনায় চরম ভোগান্তির মুখে পড়েন অফিসযাত্রী ও সাধারণ মানুষ (Indian Railways)।

রেল সূত্রে জানা গিয়েছে, কাটোয়া জংশনের সিগন্যাল ব্যবস্থায় আচমকা বড়সড় ত্রুটি ধরা পড়ায় নিরাপত্তার স্বার্থে লোকাল ট্রেন চলাচল বন্ধ রাখতে হয়। এর জেরে কাটোয়া–আজিমগঞ্জ, কাটোয়া–বর্ধমান এবং কাটোয়া–আমোদপুর শাখায় কোনও লোকাল ট্রেন ছাড়তে পারেনি। সকাল থেকে স্টেশন চত্বরে ট্রেনের অপেক্ষায় বসে থাকতে দেখা যায় কয়েক হাজার যাত্রীকে। বহু যাত্রী ভিড় ঠাসা প্ল্যাটফর্মে দাঁড়িয়ে ক্ষোভ প্রকাশ করেন।

আরও পড়ুন: ফের SIR আতঙ্কে মৃত্যু! পূর্ব মেদিনীপুরের মেছেদায় প্রাণ গেল ৭৩ বছরের বৃদ্ধের

যদিও পুরোপুরি বন্ধ রাখা হয়নি দূরপাল্লার এক্সপ্রেস ট্রেন। রেলের নিয়ম মেনে বিশেষ সতর্কতার সঙ্গে ম্যানুয়াল সিগন্যাল ব্যবস্থার সাহায্যে এক্সপ্রেস ট্রেনগুলোকে নির্দিষ্ট গন্তব্যে পাঠানো হচ্ছে। তবে এই প্রক্রিয়া সময়সাপেক্ষ হওয়ায় ট্রেন চলাচলে ব্যাপক দেরি হচ্ছে বলে জানা গিয়েছে।

সিগন্যাল বিভ্রাটের খবর পাওয়ার সঙ্গে সঙ্গেই রেল কর্তৃপক্ষ যুদ্ধকালীন তৎপরতায় মেরামতির কাজ শুরু করেছে। কাটোয়া জংশনে রেলের ইঞ্জিনিয়ার ও প্রযুক্তিবিদদের একটি দল দ্রুত সিগন্যাল ব্যবস্থা স্বাভাবিক করার চেষ্টা চালাচ্ছে। কী কারণে এই যান্ত্রিক ত্রুটি দেখা দিয়েছে, তা খতিয়ে দেখা হচ্ছে।

রেল কর্তৃপক্ষের আশ্বাস, যত দ্রুত সম্ভব সমস্যা মিটিয়ে ট্রেন চলাচল স্বাভাবিক করা হবে। তবে ততক্ষণ পর্যন্ত যাত্রীদের বিকল্প পরিবহণ ব্যবস্থার উপর নির্ভর করতে হচ্ছে। সব মিলিয়ে, ফের একবার সিগন্যাল বিপর্যয়ে কাটোয়া শাখায় নিত্যযাত্রীদের দিন শুরু হল চরম দুর্ভোগে।

The post সিগন্যাল বিপর্যয়ে অচল কাটোয়া শাখা! সকাল থেকেই বন্ধ তিন রুট first appeared on KolkataTV.